Tariška, Michal, generálny riaditeľ Sociálnej poisťovne (2023-12-20):
Ďakujem pekne. Vážený pán predsedajúci, vážené panie poslankyne, vážení páni poslanci, návrh rozpočtu Sociálnej poisťovne na rok 2024 a rozpočtový výhľad na roky 2025 a ´26 sa predkladá na zasadnutie Národnej rady Slovenskej republiky v súlade s ustanovením § 122 ods. 4 písm. c) bod 2 zákona č. 461/2003 Z. z. o sociálnom poistení v znení neskorších predpisov. Predkladaný návrh rozpočtu Sociálnej poisťovne na rok 2024 je zostavený v podmienkach zákona č. 461/2003 Z. z. o sociálnom poistení účinných k termínu spracovávania materiálov. Zároveň je v ňom premietnutý finančný dopad vládneho návrhu zákona, ktorým sa menia a dopĺňajú niektoré zákony v súvislosti so zlepšením stavu verejných financií s účinnosťou od 1. januára 2024. Výbor Národnej rady Slovenskej republiky pre financie a rozpočet dňa 18. novembra 2023 a Výbor Národnej rady Slovenskej republiky pre sociálne veci dňa 15. novembra 2023 súhlasili s návrhom rozpočtu Sociálnej poisťovne na rok 2024 a rozpočtovým výhľadom na roky 2025 – 2026 a odporučili Národnej rade Slovenskej republiky návrh rozpočtu Sociálnej poisťovne na rok 2024 a rozpočtovým výhľadom na roky 2025 – 2026 schváliť. Materiály sú v plnom rozsahu zapracované Ministerstvom financií Slovenskej republiky, navrhované limity príjmov a výdavkov Sociálnej poisťovne na roky 2024 – 2026. Do príjmov Sociálnej poisťovne v roku 2024 bol zapracovaný transfer finančných prostriedkov zo štátneho rozpočtu Slovenskej republiky vo výške 1,6 mld. eur. Výška transferu zohľadňuje nevyhnutnú technickú rezervu finančných prostriedkov pre zachovanie platobnej schopnosti Sociálnej poisťovne v zmysle §154 ods. 4 zákona o sociálnom poistení. V návrhu rozpočtu Sociálnej poisťovne na rok 2024 sa zdroje predpokladajú vo výške 14,172 mld. pri zohľadnení očakávaného prevodu zostatku finančných prostriedkov z roku 2023 vo výške 802 mil. eur. Príjmy v bežnom roku na rok 2024 sú vykvantifikované vo výške 13,370 mld. eur. Výdavky Sociálnej poisťovne na rok 2024 sa predpokladajú v sume 13,300 mld. eur. Najväčšou mierou sa na celkových výdavkoch podieľajú výdavky z dôchodkového poistenia spolu vo výške 11,484 mld. eur, čo je takmer 87%. Výdavky správneho fondu rozpočtu rozpočtované na rok 2024 vo výške 264 mil. eur boli stanovené na základe zreálnenej očakávanej skutočnosti roku 2023 a zahŕňajú predovšetkým výdavky súvisiace s predmetom činnosti Sociálnej poisťovne a jej základnou prevádzkou. Celkové hospodárenie Sociálnej poisťovne k 31. decembru 2024 by malo skončiť bilančným rozdielom 872 mil. eur. Hospodárenie Sociálnej poisťovne bude v roku 2024 a aj v rokoch 2025 a 2026 ovplyvňovať deficitné hospodárenie v základnom fonde nemocenského poistenia a v základnom fonde starobného poistenia. Deficit bude Sociálna poisťovňa riešiť v zmysle § 167 ods. 1 zákona o sociálnom poistení z rezervného fondu solidarity aj z vnútorných zdrojov v zmysle § 122 ods. 4 písm. g) a § 123 ods. 2 písm. b) bod 6. Sociálna poisťovňa v roku 2024 predpokladá postúpiť dôchodkovým správcovským spoločnostiam príspevky na starobné dôchodkové sporenie vo výške 984 miliónov eur. Návrh rozpočtu Sociálnej poisťovne na rok 2024 je zosúladený s návrhom rozpočtu verejnej správy na roky 2024 až 2026. Dovoľujem si vás týmto požiadať o jeho schválenie. Ďakujem.